Sofie Lippert (SF), 2023-05-24:
Det her emne ligger vores hjerte meget nær i SF, og jeg har også allerede brugt meget tid herinde på, ligesom Radikale Venstre, at forsøge at presse på for det her.
For da jeg startede i Folketinget, gjorde jeg ligesom ordføreren for Venstre, hr. Peter Juel-Jensen, det, at jeg skyndte mig at læse evalueringen af pædagoguddannelsen.
For hvis der er noget, der er fuldstændig afgørende for os i SF, så er det, at vores børn og unge og andre, der har brug for en pædagog, får et udbud af højest mulige kvalitet.
Derfor var jeg også glad, da jeg talte med den tidligere uddannelsesordfører for SF og hørte, at der faktisk havde været optakt til forhandlinger inden valget.
Jeg var glad for at høre, at man var nået langt.
Jeg var glad for at høre, at organisationerne havde næsten færdige bud på, hvad det var for en reform, de drømte om, og at organisationerne langt hen ad vejen faktisk var enige om, hvad der var brug for.
For vi kender jo alle sammen det, at forskellige parter kan mene, at det er noget meget forskelligt, der er brug for på vores uddannelsesområde.
Evalueringen kalder på nogle meget tydelige og meget klare ændringer, for dygtige pædagoger har fuldstændig afgørende betydning for menneskers liv.
De har afgørende betydning i daginstitutioner, og de har afgørende betydning i alle de situationer, hvor vi møder pædagoger.
Vi ved, at de første leveår er fuldstændig afgørende for alt fra trivsel, til hvad det er for nogle muligheder, man får i livet.
Vi ved også, at selv om vi har sikret minimumsnormeringer, hvilket jeg som SF'er selvfølgelig jubler over, er det faktum, at der er voksne nok, ikke nok.
Der skal også være pædagogisk faglighed nok, og når vi står i en rekrutteringskrise, er det også vigtigt for mig, at vi nogle gange fokuserer på, hvordan vi tiltrækker folk til de fag, vi har brug for dem i, og ikke bare skubber dem væk fra de andre fag.
Det tror jeg grundlæggende vi bl.a. gør ved at sikre en attraktiv uddannelse.
De venner, jeg har, der læser på pædagoguddannelsen, rapporterer ligesom evalueringen ikke om en uddannelse af høj kvalitet.
Derfor har SF læst evalueringen grundigt.
Vi har fundet fem punkter, som vi synes er fuldstændig afgørende, og det er netop med afsæt i dem, der ved noget, og ikke bare egen mavefornemmelse – bare rolig.
Vi synes for det første, at der skal være flere undervisningstimer og mere feedback.
Den holdning ved jeg at regeringen deler på universitetsområdet, så forhåbentlig er det også noget, vi kan blive enige om for pædagoguddannelsen.
Vi mener for det andet, at der skal være en styrket praktik.
Det må endelig ikke forveksles med mere praktik.
Det handler derimod om, at der skal være krav om uddannede praktikvejledere og bedre samarbejde mellem uddannelsessteder og de institutioner, der har praktikanter, og så skal vi for det tredje have mere sammenhæng og kontinuitet.
Vi forstod i reformen af læreruddannelsen, at modulopbygningen er skidt for indlæringen.
Det er den også på pædagoguddannelsen, og derfor skal den afskaffes, hellere i dag end i morgen.
For det fjerde skal de kreative fag tilbage.
Og sidst, men ikke mindst, mener jeg, at det er fuldstændig afgørende, at vi får grundfagligheden tilbage i både almen pædagogik og specialpædagogik, for som fru Lotte Rod nævnte, er det da meget absurd, at man helt har fjernet faget pædagogik fra pædagoguddannelsen.
Så vi i SF er klar til at starte forhandlingerne om en ny pædagoguddannelse, hellere i dag end i morgen, og vi er klar til at finde gode løsninger med afsæt i den fremragende evaluering, der blev lavet i 2021.
Den var fremragende, fordi den klart belyser problemerne, ikke fordi den siger, at pædagoguddannelsen er fremragende.
Tak for ordet.